Allt stefnir í stærsta kosningasigur Íhaldsflokksins í 32 ár eða frá kosningasigri flokksins , með Margaret Thatcher í fararbroddi , árið 1987 . Ósigur Verkamannaflokksins er aftur á móti sá versti frá því árið 1935 . Boris Johnson snýr aftur í Downing-stræti með góðan meirihluta á bak við sig eftir þingkosningar í Bretlandi í gær . Þegar nánast öll atkvæði hafa verið talin er Íhaldsflokkurinn með 78 þingsæta meirihluta á breska þinginu . Forseti Bandaríkjanna , Donald Trump , sendi Johnson hamingjuóskir með kosningasigurinn í dag og segir að löndin tvö séu á öruggri leið með að ná miklum og góðum viðskiptasamningum sín á milli eftir að Bretar ganga úr Evrópusambandinu .